
	Argumentai:

Projekto 5 priede „Lietuvos Respublikos 2021 metų valstybės biudžeto specialios tikslinės dotacijos savivaldybių biudžetams“ numatomas nepakankamas finansavimas savivaldybių atliekamos priešgaisrinės saugos funkcijos vykdymui. 
Planuojama skirti 31 104 tūkst. Eur suma nepakankama nuo 2021-01-01 didinamam savivaldybių ugniagesių darbo užmokesčiui mokėti bei būtinai įrangai įsigyti. Ši suma nebuvo pakeista ir nebuvo padidinti lyginant su pradine Projekto versija. 
Vyriausybė 2020-10-14 nutarimu Nr. 1114 „Dėl 2021 metais taikomo minimaliojo darbo užmokesčio“ nuo 2021 m. sausio 1 d. padidino minimalią mėnesinę algą 35 eurais nuo šiuo metu nustatytos 607 Eur iki 642 Eur sumos. 
2020-10-16 Lietuvos Respublikos Vyriausybės su nacionalinėmis profesinių sąjungų organizacijomis sudarytoje 2021 metų Nacionalinėje kolektyvinėje sutartyje bei Vyriausybės Seimui pateiktuose Lietuvos Respublikos  valstybės politikų, teisėjų, valstybės pareigūnų, valstybės tarnautojų, valstybės ir savivaldybių biudžetinių įstaigų darbuotojų pareiginės algos (atlyginimo) bazinio dydžio, taikomo 2021 metais, įstatymo projekte Nr. XIIIP-5299(2), Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo Nr. XIII-198 <...> pakeitimo įstatymo projekte Nr. XIIIP-5293 (2) numatomas savivaldybių ugniagesių pareiginės algos bazinio dydžio didėjimas 1 euru iki 177 eurų bei pareiginės algos pastoviosios dalies koeficiento didėjimas nuo esamo minimalaus 4-4,08 iki 4,2-4,5. Papildomai pažymėtina, kad pagal šiuo metu galiojantį teisinį reguliavimą, gerai ir labai gerai įvertintų ugniagesių darbo užmokestis privalomai kasmet turi būti didinamas 5-15 procentų.
Be to, biudžeto projekte savivaldybėms nenumatytos lėšos ugniagesių apsaugos priemonėms (koviniams drabužiams, diržams, šalmams ir kt.), ugniagesių kvėpavimo apsaugos priemonėm įsigyti, gaisriniams automobiliams (bent dėvėtiems, ne naujiems), kitai gaisrų gesinimo ir gelbėjimo įrangai. 
Iš viso minimalus lėšų poreikis 2021 metams minėtam savivaldybių ugniagesių darbo užmokesčio didėjimui ir būtinųjų apsaugos priemonių įsigijimui: 3.64 mln. eurų. Biudžeto projekte, palyginti su 2020 metais, dotacijų suma savivaldybių priešgaisrinei saugai padidinta tik 0.645 mln. eurų, trūkumas 2.99 mln. eurų. 

Pasiūlymas:

Papildomai skirti ne mažiau kaip 2.99 mln. eurų savivaldybių atliekamai priešgaisrinei funkcijai vykdyti, prioritetiškai - nuo 2021-01-01 didėjančiam savivaldybių ugniagesių darbo užmokesčiui mokėti, esant galimybėms – ir gyvybiškai būtinai ugniagesio apsaugos įrangai, gesinimo bei gelbėjimo įrangai įsigyti. 

Lėšų šaltinis:

Valstybės biudžeto įplaukos iš akcizo mokesčio, gautos viršplaninės biudžeto pajamos arba iš Vidaus reikalų ministerijai skiriamų asignavimų.



Teikia: 
Seimo nariai
Aušrinė Norkienė 
			                   		 Guoda  Burokienė
					 Valius Ažuolas

